Alla jġedded il-patt ma' Ġakobb U Alla qal lil Ġakobb: "Qum u itla' lejn Betel, u oqgħod hemm. Tella' hemm artal lil Alla li deherlek, meta kont maħrub minn quddiem ħuk Għesaw." U Ġakobb qal lin-nies ta' daru u 'l kull min kien miegħu: "Warrbu lill-allat barranin li hemm f'nofskom, tnaddfu u biddlu ħwejjiġkom. Imbagħad inqumu u nitilgħu Betel, u ntellgħu hemm artal lil Alla, li weġibni meta kont fil-hemm u baqa' miegħi fit-triq li kont qbadt." U taw lil Ġakobb l-allat kollha barranin li kellhom, u l-imsielet li kellhom f'widnejhom, u Ġakobb radamhom taħt il-balluta ta' ħdejn Sikem. Imbagħad refgħu l-kamp, u l-biża' ta' Alla waqa' fuq l-ibliet ta' madwarhom, u ħadd ma għamel għal wara wlied Ġakobb. U Ġakobb wasal Luż - li hi Betel - li hemm fl-art ta' Kangħan, hu u n-nies kollha li kellu miegħu. U bena hemm artal u semma l-post: El-Betel, għax hemm kien deherlu Alla meta ħarab minn quddiem ħuh. U mietet Debora, l-imraddgħa ta' Rebekka, u difnuha 'l isfel minn Betel, taħt il-balluta u semmieha: Allon-bakut. U raġa' deher Alla lil Ġakobb, meta ġie minn Fiddien-aram, u bierku. U Alla qallu: "Int jismek Ġakobb, ma jissejjaħx iżjed ismek Ġakobb, imma Iżrael ikun ismek." U sejjaħlu ismu Iżrael. U Alla qallu: "Jien El-Xaddaj. Nissel u oktor, għax ġens u ġemgħa ta' ġnus jitnisslu minnek u slaten joħorġu minn ġenbejk. U l-art li jien tajt lil Abraham, u lil Iżakk, lilek ukoll nagħtiha; u lil nislek nagħtihom din l-art warajk." Imbagħad Alla tala' 'l fuq minn ħdejh, fejn kien kellmu. U Ġakobb waqqaf plier fejn kien kellmu, plier tal-ġebel; u raxxax l-inbid fuqu u sawwab iż-żejt. U Ġakobb semma l-post fejn kellmu Alla Betel. It-twelid ta' Benjamin u l-mewt ta' Rakel Imbagħad refgħu l-kamp, u telqu minn Betel; u meta kien għad fadlilhom biċċa triq sewwa għal Efrata, Rakel wildet, u kellha ħlas iebes. U ġara li xħin kienet qiegħda titħabat biex teħles il-qabla qaltilha: "La tibżax, għax dan ukoll se jkunlek tifel." U hi u ħierġa ruħha - għax kienet qiegħda tmut - sejħet ismu Benoni, iżda missieru semmieh Benjamin. U Rakel mietet u difnuha fit-triq ta' Efrata, li hi Betlehem. U Ġakobb waqqaf plier fuq qabarha, li hu l-plier tal-qabar ta' Rakel, u għadu hemm sal-lum. Iżrael rafa' l-kamp u mar waqqaf l-għarix tiegħu 'l hemm minn Migdol-għeder. U meta Iżrael kien jgħammar f'dik l-art, Ruben mar jimtedd ma' Bilħa, il-konkubina ta' missieru, u Iżrael sema' b'dan. Il-familja ta' Ġakobb Ulied Iżrael kienu tnax. Ulied Lija: Ruben, il-kbir ta' Ġakobb, Simgħon, Levi, Ġuda, Issakar u Żebulun. Ulied Rakel: Ġużeppi u Benjamin. Ulied Bilħa, il-qaddejja ta' Rakel: Dan u Naftali. Ulied Żilfa, il-qaddejja ta' Lija: Gad u Aser. Dawn ulied Ġakobb li tweldulu f'Fiddien-aram. Il-mewt ta' Iżakk U Ġakobb ġie għand missieru Iżakk f'Mamri, Kirjat-arba, jiġifieri f'Ħebron, fejn kienu għammru Abraham u Iżakk. Iżakk kellu mija u tmenin sena meta ħa l-aħħar nifs u miet, xiħ u mimli bil-għomor, u nġabar ma' niesu. U difnuh uliedu Għesaw u Ġakobb.